  Майя Бывальцева 16–18 гудырикошконэ Казаньын Иворъёсты вӧлмытӥсь улосвыл но йӧскалык ёзэсъёслэн сизьыметӥ форумзы ортчиз. Отчы Россилэн 19 улосвылъёсысьтыз 200 пала адями люкаськиз. Соос пӧлын Удмуртиысь ньыль ёзэсъёслэн ыстэм муртъёссы. Пленарной кенешонэ Татарстанлэн кун советникез Минтимер Шаймиев, Россиысь йӧскалык ужпумъёсъя федерал агентстволэн кивалтӥсезлэн воштӥсез Михаил Ипатов, Россиысь журналистъёслэн огазеяськонзылэн тӧроез Владимир Соловьёв но мукет вылӥ куноос пыриськизы. Люкаськемъёслы вазиськыса, Минтимер Шаймиев иворъёсты вӧлмытӥсь улосвыл но йӧскалык ёзэсъёс кун политикалэн шораз луыны кулэ шуыса пусйиз.  Иворъёсты вӧлмытӥсь ёзэсъёслэн форумзы Казаньын 7 фото Со ивортӥз, туннэ Татарстанын иворъёсты вӧлмытӥсь 963 ёзэсъёс пусъемын. Ӟуч кылын 280 газет но 205 журнал потэ, бигер кылын — 146 газет но 56 журнал. Со сяна, чуваш кылын но удмурт кылын газетъёс печатласько. Озьы ик со вераз элькунын мерлыко литератураез поттыны субсидиос висъясько шуыса, озьы гожъясьёслэн книгаоссэс дунтэк поттыны луонлыксы вань. Шаймиевлэн кылъёсызъя, Татарстанысь книгапоттонни кылем арын 117 пумо сыӵе книга поттэмын, оглом 240 сюрс экземплярен. 75-ез со пӧлысь элькунысь лыдӟетъюртъёсы сётэмын, 10 процентэз — Россиысь мукет улосвылъёсы, кытын бигеръёс тросэн уло. Таяз арын 124 пумо книга поттыны чакламын. Минтимер Шаймиев верамъя, мерлыко литератураез поттон понна кун субсидиос ньыль улосвылъёсын гинэ висъясько — Татарстанын, Башкортостанын, Чувашиын но Якутиын. Форумын йӧскалык кылъёсты дышетонэн герӟаськем ужпумъёсты но ӝутӥзы. Тодэ вайытом, Уйпал Кавказ федерал округысь егитъёслэн «Машук» форумазы вуылыкуз Россилэн азьмуртэз Владимир Путин жаляса вераз, арлы быдэ трос кылъёс но вераськетъёс быро шуыса. СССР дыръя кылъёсты утёнъя нимысьтыз программа ужаз, сое туала улонын улӟытыны умой луысал вылэм. Татын туж чакласькыса но одӥг кыл шедьтыса ужаны кулэ. Азьмурт котькуд югдур пумысен мылкыдзэ вераны турттэ, со кунысь азьмуртлэн кылъёс пумысен мылкыдыз. Катъя кема кенешонъёс мынӥзы, али нош ик усьтыр-табыр быдэстыны дыртӥсьёс шедёзы. Дышетонъя кун стандартъёсты Россилэн Кункатэзлэсь но улосвылъёслэн Кункатъёссылэсь яке уставъёссылэсь вылэ пуктыны уг яра. Стандартъёсын кунлэн кун кылызлэн, солэн калыкъёсызлэн кун кылъёссылэн тунсыкъёссы лыдэ басьтэмын ӧз ке луэ, со шонертэм политика. Лэсьтоно озьы, кызьы гожтэмын Росси Федерацилэн Кункатаз, кылъёсты утьыны юрттоно. Стандартъёс вань ёзъёсын соглаштэмын луыны кулэ Минтимер Шаймиев, Татарстанлэн кун советникезАнай кылъёсты дышетон, утён ужпум иворъёсты вӧлмытӥсь ёзэсъёс понна туж лэчыт луэ, вераз Татарстанысь Кун Кенешлэн тӧроезлэн воштӥсез, элькунысь Журналистъёслэн огазеяськонзылэн кивалтӥсез Римма Ратникова. Соин ик со Росси азьмуртлэсь кылъёсты утёнъя программаосты улӟытон сярысь верамзэ туж кема возьмам кылъёсын лыдъя. Со йӧскалык кылъёсын, Россиын улӥсь калыкъёслэн кылъёсынызы ужась иворъёсты вӧлмытӥсь ёзэсъёсты но утён ужпум: азинскозы-а соос, луозы-а, быгатомы-а асьмеос кадръёсты дасяны? 9-тӥ классозь анай кылзэс дышетэм адямиос тыршозы-а, шуом, бигер кылтодос удысын тодон-валанъёс басьтыны? Кытысь потозы гожъясьёс, анай кылэз рос-прос ӧм ке дышетэ, ӧм ке тодэ? Путин <…> туж кулэ, кема возьмам кылъёсты вераз: со программаосты выльысь улӟытыны кулэ Римма Ратникова, Татарстанысь Кун Кенешлэн тӧроезлэн воштӥсез, элькунысь Журналистъёслэн огазеяськонзылэн кивалтӥсезИворъёсты вӧлмытӥсь ёзэсъёслэн йӧскалык политикаын но кылъёсты утёнын интызы сярысь вераськиз Россиысь тодмо журналист, историк, гожъясь Леонид Млечин. Солэн верамезъя, йӧскалык ужпумъёслэн кулэлыксы умой-умой валамтэ на. Журналистъёс но вылтӥз гинэ ветло, ӵемысьгес калыкъёсты эктон-кырӟан ужрадъёс пыр гинэ возьмато. Нош мар сюлмаськытэ калыкез, маин со улэ — та юанъёс саклыктэк кылё. Озьы ик кылъёс шоры но учкон палдурес: «Со мар ке но этнографиен герӟаськемын, песянайёс отын кырӟало, со музейёсын». Со шонертэм, лыдъя Млечин. Кыл улыны кулэ, но солы кулэяськон но мед луоз. Асьмелэн вань дышетон ӟуч кылын мынэ бере, со йӧскалык кылъёсты выжыетӥз ик быдтэ. Со дорын песянаен вераськон кыл гинэ медаз луы, со улонын кулэ мед луоз. Со бордын ужаны кулэ. Но асьмелэн беда сыӵе — туж ӧжытэз соин выре. Мынам малпамея, Тодосъя академи бордын нимысьтыз институт кылдытэмын луыны кулэ, кудӥз вань та ужпумъёсты эскерысал Леонид Млечин, журналистВатсалом, форум улсын кенешонъёс гинэ ӧвӧл, экскурсиос но чакламын вал. Пӧртэм улосвылъёсысь журналистъёс Казанен, Свияжск шормуӵ-карен тодматскизы. Вераны кулэ, Казаньысь кремль но Свияжск таяз даурын выльысь пушйизы. Бырон калэ вуэм объектъёсты тупатъян, улӟытон но утён понна «Возрождение» фонд кылдытӥзы. Кремльысь Кул Шариф мечетез пуктыны но Благовещенский соборез выльдыны одӥг арскын 31 миллиард манет люкамын вал. Казанетӥ но Свияжскетӥ экскурсиос 17 фото Тодэ вайытом, удмурт кылэз дышетон ужпумъёс сярысь 21-тӥ гудырикошконэ Можга ёросысь Уча черкогуртын удмурт кылъя но литературая дышетӥсьёслэн элькун форумазы вераськозы.  Тегъёс: Мерлык СМИ форум удмурткыл Татарстан йӧслыкъёс  